Þingræður haldnar á Alþingi Íslendinga



Herra forseti. Hér er um að ræða frv. til l. um breytingu á lögum um útflutningsgjald. Þetta frv. þarf helst að fá sem skjótasta afgreiðslu. Það er Ed.-mál og var þar samþykkt samhljóða. Frv. fjallar um það í fyrsta lagi að halda áfram að taka 5.5% útflutningsgjald af sjávarafurðum. Lögin, sem í gildi voru tóku til útflutnings sjávarafurða sem framleiddar væru 1980 og 1981, miðuðust við þau tvö ár og ef þau eru ekki framlengd núna verða útflytjendur að borga 6% í staðinn fyrir 5.5%. Í öðru lagi fjallar það um þá breytingu, sem gerð var í fyrra vegna ákvörðunar um loðnuverð, að útflutningsgjald af loðnuafurðum var lækkað ofan í 3.5%. Þar sem nú er um framhald þessara veiða að ræða er ekki ástæða til að breyta þeirri prósentu. Við skulum láta hana gilda áfram. Nál. sjútvn. er á þskj. 335. Þar segir að nefndin hafi rætt málið ú fundi og leggi til að það verði samþykkt. Hins vegar er því bætt við, að einstakir nm. áskilji sér rétt til að flytja eða fylgja brtt. Það er venja í hv. sjútvn. að geta þess hverjir hafi setið fund og hverjir hafi ekki átt þess kost að vera þar. Hv. þm. Páll Pétursson var fjarstaddur af sömu ástæðum og hæstv. fjmrh. er nú í dag, veðurtepptur fyrir norðan. Svo var hv. þm. Karvel Pálmason auðvitað fjarstaddur. Það var ekki hans dagur í þinginu þegar þessi fundur var haldinn. Og hv. þm. Pétur Sigurðsson var veikur. Nefndin leggur sem sagt til að frv. verði samþykkt.



Herra forseti. Ég mæli hér fyrir nál. á þskj. 332 um frv. til laga um samstarfsnefnd Alþingis og þjóðkirkjunnar. Það er meiri hl. menntmn. sem stendur að þessu nál. Hv. þm. Ólafur Þ. Þórðarson stendur ekki að álitinu. Eins og heiti frv. gefur til kynna fjallar það um samstarfsnefnd Alþingis og þjóðkirkjunnar. Það gerir ráð fyrir að stofnuð verði samstarfsnefnd og tilgangur hennar sé að vinna að auknum skilningi í löggjafarstarfi á vandamálum og verkefnum kirkjunnar. Nefndin hefur gert örlitla breytingu frá fyrstu gerð frv. og gerir að tillögu sinni að hluti 1. gr. falli út, eins og getið er um í nál. Meiri hl. n. þótti rétt að mæla með frv. þannig breyttu, en tilgangur frv. er, eins og ég hef getið um, að koma á samstarfi milli Alþingis og þjóðkirkjunnar um þau málefni sem þessar hv. stofnanir varða sameiginlega. Meiri hl. telur að þessi tilhögun geti verið til bóta þar sem þá gæfist þessum aðilum tækifæri til að ræða saman um hin ýmsu málefni, svo sem fyrirhuguð lagafrv. og því um líkt. Það er ekki ástæða til að hafa langt mál um þetta, heldur vísa til grg. með frv. Þó má e.t.v. geta þess, að mörgum hefur kannske fundist að þegar málefni kirkjunnar bæri á góma hér á Alþingi væru menn ekki fyllilega reiðubúnir til að taka efnislega og hlutlæga afstöðu til málanna. Meiri hl. hefur komist að þeirri niðurstöðu, að það væri fyllsta ástæða til að vinna sem best að þeim málum og kirkjunnar menn og alþm. hefðu tækifæri til að skiptast á skoðunum um þau málefni, sem ættu að koma fyrir Alþingi, áður en þau kæmu hingað í frv.-formi. Herra forseti. Ég legg til að að umr. lokinni verði málinu vísað til 3. umr.



Ég hef hér í höndum nál. Á því stendur að það sé frá meiri hl. menntmn., en ekkert annað nál. hefur borist. Þess vegna er umr. lokið og verður gengið til atkv.